ระเบียบคณะกรรมการยาว่าด้วยการแจ้งเภสัชกรผู้เข้าปฏิบัติหน้าที่แทนผู้มีหน้าที่ปฏิบัติการในสถานที่ขายยาแผนปัจจุบัน พ.ศ. 2549

ระเบียบคณะกรรมการยา
ระเบียบคณะกรรมการยา
ว่าด้วยการแจ้งเภสัชกรผู้เข้าปฏิบัติหน้าที่แทนผู้มีหน้าที่ปฏิบัติการ
ในสถานที่ขายยาแผนปัจจุบัน
พ.ศ.
๒๕๔๙
 

โดยที่เป็นการสมควรแก้ไขระเบียบคณะกรรมการยาว่าด้วยการแจ้งเภสัชกรผู้เข้าปฏิบัติหน้าที่แทนผู้มีหน้าที่ปฏิบัติการในสถานที่ขายยาแผนปัจจุบัน
พ.ศ. ๒๕๔๑ ให้สอดคล้องกับสภาวการณ์ปัจจุบัน คณะกรรมการยาได้ประชุมครั้งที่ ๓/๒๕๔๘
วันที่ ๑๓ กันยายน ๒๕๔๘ มีมติให้แก้ไข โดยออกระเบียบใหม่

อาศัยอำนาจตามมาตรา ๓๓ ทวิ วรรคสอง
แห่งพระราชบัญญัติยา พ.ศ. ๒๕๑๐ ซึ่งแก้ไขเพิ่มเติมโดยพระราชบัญญัติยา (ฉบับที่ ๕)
พ.ศ. ๒๕๓๐ คณะกรรมการยาออกระเบียบไว้ดังต่อไปนี้

ข้อ ๑
ระเบียบนี้เรียกว่า ระเบียบคณะกรรมการยาว่าด้วยการแจ้งเภสัชกรผู้เข้าปฏิบัติหน้าที่แทนผู้มีหน้าที่ปฏิบัติการในสถานที่ขายยาแผนปัจจุบัน
พ.ศ. ๒๕๔๙

ข้อ ๒[๑]
ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษา
เป็นต้นไป

ข้อ ๓
ให้ยกเลิกระเบียบคณะกรรมการยาว่าด้วยการแจ้งเภสัชกรผู้เข้าปฏิบัติหน้าที่แทนผู้มีหน้าที่ปฏิบัติการในสถานที่ขายยาแผนปัจจุบัน
พ.ศ. ๒๕๔๑

ข้อ ๔
ให้ผู้รับอนุญาตขายยาแผนปัจจุบันแจ้งชื่อเภสัชกรผู้ปฏิบัติหน้าที่แทนผู้มีหน้าที่ปฏิบัติการในสถานที่ขายยา
ซึ่งไม่อาจปฏิบัติหน้าที่ได้เป็นการชั่วคราวไม่เกินหกสิบวัน
โดยแจ้งต่อผู้อนุญาตและใช้แบบแจ้งการเข้าปฏิบัติหน้าที่แทนผู้มีหน้าที่ปฏิบัติการในสถานที่ขายยาแผนปัจจุบัน
(แบบ จภก. 1) ท้ายระเบียบนี้

ข้อ ๕
การแจ้งตามข้อ ๔
ให้แจ้งล่วงหน้าด้วยตนเองหรือไปรษณีย์ลงทะเบียนตอบรับหรือกรณีแจ้งทางโทรสารหรือไปรษณีย์อิเล็คทรอนิกส์
ให้ส่งแบบ จภก. 1 ภายใน ๓ วัน นับจากวันที่แจ้ง

ข้อ ๖
ผู้รับอนุญาตต้องแสดงรูป
เลขที่ใบประกอบวิชาชีพเภสัชกรรม
เวลาปฏิบัติการของเภสัชกรที่มาปฏิบัติหน้าที่แทนผู้มีหน้าที่ปฏิบัติการให้เห็นอย่างชัดเจน
ณ สถานที่ขายยาแผนปัจจุบันของตน

ข้อ ๗
ให้ปลัดกระทรวงสาธารณสุขเป็นผู้รักษาการตามระเบียบนี้
และให้มีอำนาจวินิจฉัยชี้ขาดปัญหาเกี่ยวกับการปฏิบัติตามระเบียบนี้


ประกาศ
ณ วันที่ ๑๐ มกราคม พ.ศ. ๒๕๔๙
เรวัต
วิศรุตเวช
รองปลัดกระทรวงสาธารณสุข
หัวหน้ากลุ่มภารกิจด้านสนับสนุนงานบริการสุขภาพ
ปฏิบัติราชการแทน
ปลัดกระทรวงสาธารณสุข
ประธานคณะกรรมการยา
[เอกสารแนบท้าย]

๑. แบบแจ้งการเข้าปฏิบัติหน้าที่แทนผู้มีหน้าที่ปฏิบัติการ
ในสถานที่ขายยาแผนปัจจุบัน (แบบ จภก. 1)

(ดูข้อมูลจากภาพกฎหมาย)


























ปริยานุช/ผู้จัดทำ
๒๔
มกราคม ๒๕๕๑

[๑]
ราชกิจจานุเบกษา เล่ม ๑๒๕/ตอนพิเศษ ๔ ง/หน้า ๙๖/๗ มกราคม ๒๕๕๑